Galko, Ľubomír, poslanec NR SR (2024-01-09):
Vážené panie poslankyne, páni poslanci, vážená koalícia, vraj lepšieho, pokojnejšieho a bezpečnejšieho žitia. Návrh zákona na skrátené legislatívne konanie o vládnom návrhu zákona, ktorým sa mení a dopĺňa Trestný zákon, súvisiace zákony, nepotvrdzuje, že by ste boli vládou lepšieho, pokojnejšieho alebo bezpečnejšieho Slovenska, ale potvrdzuje pravý opak. Po prvé, lepšie Slovensko prijatím tohto zákona nezabezpečíte. Zabezpečíte horšie Slovensko, lebo prestriete, a to nehoráznym spôsobom, červený koberec zločinu. Podvodníci a klamári v stranách SMER 1 a SMER 2 v čele s lotrami Robertom Ficom a Petrom Pellegrinim za asistencie politických obchodníkov a dezorientovaných chemtrails popletencov typu Rudolf Huliak idú podporovať v našej vlasti organizovaný zločin. Po druhé, pokojnejšie Slovensko prijatím tohto zákona takisto nezabezpečíte, práve naopak, zabezpečíte nepokojnejšie Slovensko. Stúpne kriminalita, klesnú tresty a výsledkom, ktorý dosiahnete, bude to, že si to odnesú nevinní, menej majetní bežní ľudia. A títo ľudia vám to neodpustia a verte, že my im toto vaše svinstvo, ak ho naozaj dokonáte, budeme neustále pripomínať a budeme im neustále otvárať oči. Nebudete mať pokoj ani od nich, ani od nás, to vám garantujem. No a po tretie, bezpečnejšie Slovensko takisto prijatím tejto zákonnej normy nezabezpečíte, naopak, zločincom nasadíte krídla a za kratší koniec budú ťahať tí, čo sa o to bezpečnejšie Slovensko roky usilovali: čestní, pracovití a neúplatní policajti, prokurátori aj sudcovia. Skrátené legislatívne konanie vždy významne zasahuje do demokratických požiadaviek na proces prijímania zákonov, preto sa má uplatňovať len výnimočne, len vtedy, ak sú splnené materiálne podmienky uvedené v § 89 ods. 1 a 2 zákona o rokovacom poriadku parlamentu, ako aj tie, ktoré vyplývajú z judikatúry ústavného súdu. K týmto podmienkam patrí: Po prvé, existencia mimoriadnej okolnosti, ktorú treba preukázať v zmysle judikatúry Ústavného súdu. Po druhé, konkrétny dôvod na skrátenie legislatívneho konania, napríklad značné hospodárske škody, ohrozenie ľudských práv a slobôd a podobne, ktorý musí byť aj náležite špecifikovaný. Po tretie, príčinná súvislosť medzi mimoriadnou okolnosťou a konkrétnym dôvodom na skrátenie legislatívneho konania. No a po štvrté, v určitých prípadoch špecifikovaných judikatúrou ústavného súdu aj stanovisko Rady pre rozpočtovú zodpovednosť. Pokiaľ ide o parlamentnú tlač 105, to jest návrh na skrátené legislatívne konania, konanie o vládnom návrhu, ktorý prerokúvame, konštatujem, že podmienka mimoriadnej okolnosti, tak ako ju definuje judikatúra ústavného súdu, nie je naplnená. Na to ani netreba mať právnické vzdelanie, aby to bolo každému súdnemu človeku jasné. To, že vaše nehorázne konanie v návrhu zákona odôvodňujete tým, že chcete urýchlene realizovať nejaké nesprávne realizované transpozície Európskeho parlamentu a chcete rýchlo-rýchlo splniť pripomienky Európskej komisie, pričom všetci vieme, že práve tá vás vyzýva, aby ste toto, čo tu stvárate, nerobili, pokladám z vašej strany normálne za drzú provokáciu, ani to tu nehodlám bližšie rozoberať. Každému príčetnému človeku, čo vie trafiť do dverí, je jasné, že v tejto časti odôvodnenia trepete dve na tri. Ale až priam fascinujúce je aj vaše druhé zdôvodnenie skráteného legislatívneho konania, vraj treba urýchlene pristúpiť k humanizácii trestov v Trestnom zákone za niektoré druhy trestných činov, najmä majetkovej a hospodárskej povahy s ohľadom na princípy právneho štátu a rešpektovanie základných ľudských práv. A preto sa vás teraz otvorene pýtam, vám preskočilo vo vežiach, dámy a páni z vládnej koalície? To pán Susko, ktorý toto predložil, sa zrazil s koňom? To váš zámer, ktorým je povypúšťanie zločincov typu Kočner a Kováčik z basy, záchrana obžalovaných a obvinených a podozrivých politikov zo SMER-u 1 a SMER-u 2 typu Gašpar, Pellegrini, Žiga, Kaliňák, Fico, Kuruc, Rošková a ďalších a ich nepolitických kumpánov napríklad z radov policajtov typu Krajmer, Hraško, Kaľavský alebo oligarchov typu Bödör, Výboh, či Brhel, toto nazývate humanizácia?! To váš zámer, ktorým chcete doslova pozývať zločincov k páchaniu majetkovej a ekonomickej kriminality, lebo im znižujete sadzby na symbolické tresty, toto nazývate humanizácia?! Vy viete, čo to je humanizácia? Akože fakt, nerobte si z nás a hlavne z ľudí, z občanov Slovenska srandu. Nielenže idete voči nim spáchať neskutočné svinstvo, ale ešte vám je málo, ešte sa im popritom aj vysmievate. No, ale poďme ďalej. Ďalšia skvostná veta, citujem: „V neposlednom rade je potrebné urýchlene reagovať aj na vývoj inflácie, vďaka ktorej sú kritériá, na základe ktorých sa škoda na majetku kvalifikuje ako trestný čin, už neaktuálne a dochádza ku kriminalizácii osôb bez reálneho nebezpečenstva pre spoločnosť“. To ste sa kde pýtali, prosím vás pekne, na tie údaje o inflácii? U odborníka na grafy? Mimochodom, ďalšieho už obžalovaného smeráka Kažimíra, ktorý svojho času šermoval tým pamätným grafom o akože dramatickom prepade cien plynu pre domácnosti, pričom tam poplietol hrušky s jablkami? Viete, o koľko percent zvyšujete hornú hranicu pri väčších škodách? O 1 216 %, prosím pekne. A pri značných škodách o 1 213 %. Ešte raz, zvýšenie o 1 216 %, respektíve 1 213 %. To kde bola taká inflácia, dámy a páni, v Bangladéši? Čo si to vôbec dovoľujete dávať takéto idiotiny do toho svinstva, ktoré idete spáchať ako odôvodnenie?! Prečo nás aj občanov Slovenska takto nehanebne urážate?! Sa spamätajte! Mimochodom, ak by ste naozaj zohľadňovali infláciu, nemali by ste napríklad udeľované, nemali by napríklad udeľované peňažné tresty rásť o tú infláciu? Dva príklady dvoch odsúdených vám v tejto súvislosti poviem. Daniel Čech, je bývalý vysoký funkcionár Finančnej správy, ktorý dostal za korupciu v akcii Judáš päťročnú podmienku a peňažný trest 30-tisíc eur. Obvinený je ešte aj v ďalších korupčných kauzách. Jana Rovčaninová je konateľkou firmy Alexis, alebo bola, priznala sa k predraženiu tendrov o 45 mil. eur, dohodou o vine a treste dostala päťročnú podmienku a peňažný trest 20-tisíc eur. Poviem vám otvorene, že mne sa aj tieto tresty pre nich vidia malé, ale okej, prežijeme to, spolupracovali, pomohli orgánom činným v trestnom konaní dostať viacerých ďalších spolupáchateľov, bolo im to zohľadnené. Ale vy tým, čo navrhujete, idete znížením trestov a zvýšením hraníc im podobných potenciálnych páchateľov podobnej trestnej činnosti do budúcnosti doslova navádzať. Významným spôsobom idete zúžiť orgánom činným v trestnom konaní, využiť alebo využitie spolupracujúcich osôb na odhaľovanie takejto trestnej činnosti, ktorá je prakticky bez ich pomoci a spolupráce neodhaliteľná, lebo práve o toto vám ide? Treba to opakovať stále. Ide vám len a len o záchranu ľudí z mafiánskej skupiny politických strán SMER 1 a SMER 2. Len preto to priniesol submisívny a zbabelý pán Susko, toto svinstvo, a to ešte v skrátenom legislatívnom konaní, do parlamentu. Žiad... (Potlesk.) Takže žiadne ohrozenie ľudských práv, žiadne mimoriadne okolnosti, len perfídna snaha ochrániť terajších aj budúcich zločincov z vlastných radov pred kriminálom. To je jediná vaša motivácia, nič iné. Veď si to pripomeňme. Zhruba 130 ľudí stále čaká na výsledok korupčných káuz, v ktorých sa objavujú. Štyridsať už súdy uznali vinnými. Drvivá väčšina z nich bola jedna ruka s Robertom Ficom. Takže 40 zločincov z éry SMER-u je odsúdených, to znamená, že ich súdy na základe dôkazov potrestali za zločiny, ktoré spáchali. To je doterajší výsledok vyšetrovaní dovtedy nedotknuteľných ľudí, ktoré sa začali po rozviazaní rúk vyšetrovateľom a prokurátorom po voľbách v roku 2020. Po troch rokoch sú to desaťtisíce strán vyšetrovacích spisov, tisícky strán súdnych rozhodnutí, desiatky strán svedeckých výpovedí, desiatky hodín, pardon. O fungovaní štátu počas vládnutia SMER-u prehovorili spolupracujú obvinení, podľa ktorých sa úplatky stali bežnou súčasťou životov našich ľudí a nik sa nad tým nepozastavoval. Vedeli ste, že nič za tým nie je, nič nebude, nič sa nedeje, a ste v tom systéme chránení. Opísal, aké jednoduché bolo brať úplatky bývalý šéf daňových kriminalistov Ľudovít Makó, ktorého svedectvo pomohlo usvedčiť z korupcie aj Dušana Kováčika, bývalého špeciálneho prokurátora si kúpila mafia. Takže to, že mafia naozaj prerástla až do vedenia štátu, nie sú len nejaké deklarácie alebo tvrdenia, to sú potvrdené fakty, ktoré boli preukázané na súdoch. A práve mafia si totiž dokázala kúpiť špeciálneho prokurátora Kováčika, ktorého, mimochodom, chce Robert Fico vysekať z basy, aby nezačal rozprávať. Ten Robert Fico, ktorý tu tri roky hrozil vyšetrovateľom a prokurátorom, a dokonca aj sudcom, ktorí riešili smerácke zločiny po voľbách revanšom a zablokovaním vyšetrovaných prípadov. Už samotný výpočet tých káuz je dlhý, Súmrak, Očistec, Mýtnik, Dobytkár, Božie mlyny, Búrka, Víchrica, Rezervy, Rozuzlenie a ďalšie. Istotu, že nebudú trestne stíhaní, nemajú ani Robert Fico, ani Robert Kaliňák. Pripomeňme si, že pri obvinení v kauze Súmrak ich neočistila ani polícia, ani súdy, ale ich obžalobe zabránila generálna prokuratúra pomocou § 363 a prípad sa stále vyšetruje. Hovorme o tom, ako krajinu neriadila vláda, ale zo súkromného hotela ju ovládal Robert Fico s oligarchami. V minulosti o tom vypovedal blízky spolupracovník Mariana Kočnera Peter Tóth. A k jeho svedectvu pribúdali ďalšie výpovede. Ďalším, kto proti nim vypovedal, bol ich dovtedajší kumpán, cicajúci s nimi štát cez IT projekty, Michal Suchoba. Bol to mega stroj korupcie a prania špinavých peňazí, konštatoval pri prejednávaní kauzy Dobytkár senát najvyššieho súdu Martina Bargela, keď v lete 2020 rozhodoval, či jeden z obvinených oligarchov pôjde do väzby. Ficov osobný smerácky priateľ oligarcha Výboh, skrývajúci sa v zahraničí, si vypýtal od bývalého šéfa Finančnej správy Imreczeho a zmieneného Suchobu, pričom tie peniaze vypýtal pre vtedajšieho štátneho tajomníka rezortu financií za SMER a dnes prezidentského kandidáta Petra Pellegriniho, 150-tisíc eur v krabici od šampanského. Všetci vieme, že to je pravda. Všetci to vieme. Nie je jediný dôvod, prečo by si také niečo ten Imrecze na Petra Pellegriniho vymyslel. Ani ďalší okrem zmieneného Imreczeho si nemajú dôvod vymýšľať. Lenka Wittenbergerová za úplatok 50-tisíc, ktorý vzala v kozmetickej taštičke so šampónmi. Bývalý šéf inšpekcie polície NAKA Bernard Slobodník za úplatky vo výške 102-tisíc. Už spomenutý bývalý šéf kriminál... daňových kriminalistov Ľudovít Makó, mnohí iní. Tí všetci ľudia spriaznení so SMER-om sa už popriznávali, dostali tresty a hlavne poudávali ďalších smeráckych ľudí. A tých ďalších chce táto koalícia podvodníkov a klamárov návrhom zákona, ktorý nám sem priniesli, zachrániť pred basou, lebo je to ako pyramída, padajúca pyramída. Dámy a páni, aj menej zorientovanému je jasné a zrozumiteľné, že neexistuje, a to úplne jednoznačne, žiaden konkrétny dôvod pre skrátenie legislatívneho konania v zmysle § 89 ods. 1 zákona o rokovacom poriadku. Kde vy vlastne, nectení členovia tejto koalície podvodníkov a klamárov, beriete v sebe tú bezočivosť? Tu sa desiatky rokov niečo buduje, konečne tu spravodlivosť a právny štát v našej vlasti ako-tak funguje a vy to tu idete rozmrtať a rozmetať a rozmrcať na cimpr-campr. Kto vám dal na toto právo?! Kto vám dal na toto mandát?! Kde ste mali vo vašich volebných programoch, že povypúšťate zločincov z basy, že zvýšite kriminalitu, že vystavíte majetok, zdravie a životy bežných ľudí napospas zločincom? Kde ste mali v programe to, že znovu obnovíte mafiánsky život v našej vlasti? Čo si to vlastne dovoľujete?! To fakt chcete toľko napínať trpezlivosť ľudí, že tí neprídu nakoniec slušne protestovať na Námestie SNP alebo niekde inde na Slovensku, ale zoberú cepy, vidly a lopaty a prídu sem pred parlament a vypráskajú vás odtiaľto a budú vás hnať odtiaľto kadeľahšie? To ich chcete až k tomuto dohnať? Toto svinstvo treba okamžite stiahnuť a dať to ako normálny návrh zákona do medzirezortného pripomienkového konania tak, aby sa mohli k tomu všetky príslušné inštitúcie aj verejnosť vyjadriť a dať pripomienky a tieto pripomienky treba zohľadniť. Áno, aj pripomienky rady prokurátorov, ktorá tu bola toľkokrát spomínaná, ale nielen jej, všetkým, ktorí majú k tomu čo povedať. Ide o tak vážny zásah do spravodlivosti a práva našej vlasti, že musia dostať príležitosť prehovoriť a tvoriť to v spolupráci všetky relevantné inštitúcie aj jednotlivci. To je jediný možný postup a ja vás vyzývam, aby ste ho uplatnili. Pred záverom môjho vystúpenia by som sa rád ešte obrátil na pána Suska, aj keď tu nie je, snáď si to zo záznamu pozrie. Tri roky, viac ako tri roky som nebol v politike, ale pamätal som si pána Suska a mal som ho zafixovaného ako takého tichšieho, pokojnejšieho človeka, ktorý sa snažil diskutovať vecne. Ešte z čias, keď som bol v parlamente a on tiež, potom tuším bol štátnym tajomníkom, som si odniesol dojem, že je to slušný človek, až som sa niekedy čudoval, že čo vlastne robí v SMER-e. Dnes po tom, ako priniesol do parlamentu toto svinstvo voči bežným ľuďom, konštatujem, že pán Susko nie je slušný človek a odmietam ho ospravedlňovať tým, že je nesvojprávny, slabý, že nemôže konať inak, že nemôže odmietnuť, skrátka, že je slaboch. Nie. Poviem to natvrdo, pokladám ho za obyčajného vagabunda. Rovnakého vagabunda ako všetkých tých, čo tu toto svinstvo idú spáchať, lebo tu nejde o fazuľky, tu ide o majetok, zdravie, bezpečnosť aj životy ľudí. Ak sa niekedy niečo stane pri nejakej vlámačke do bytu, pre ktorú sa nejaký zločinec rozhodne práve preto, že mu vašou zásluhou budú hroziť len smiešne a symbolické tresty, a príde tam k nešťastiu, ujme na zdraví, na živote, lebo tam náhodou príde k nečakanému stretu zlodeja a okrádaných, vy budete mať krv týchto obetí na vašich paprčiach! Ak raz príde nejaký ťažko pracujúci človek, ktorý si krvopotne zarobí na nejaké staršie auto, ktorým bude voziť svoje choré deti na rehabilitácie a to auto mu nejaký vami posmelený zločinec ukradne, lebo bude vedieť, že mu hrozí smiešny symbolický trest a ešte sa dotyčnému aj vysmeje do tváre a ten si to príde s vami vybaviť ručne-stručne, nebude mi vás ani milimeter ľúto. Hovorí sa, že nikdy neželaj druhému človeku nič zlé, len dobro želaj. Ja sa nestotožňujem unisono s týmto tvrdením pre každý prípad. Pánovi Suskovi, ak pretlačí toto nehorázne svinstvo, ktoré bude ubližovať ľuďom, ktorí sa nemôžu brániť, a zároveň aj všetkým tým, čo spolu s ním sa pod toto svinstvo podpíšu, želám len to najhoršie. Bodaj by vám to tí ľudia, ktorí sa stanú vašimi obeťami, vašimi, nikoho iného obeťami, potom zrátali. Bodaj by ste za to, a to hovorím v mene vašich budúcich obetí, ktorých bude veľké množstvo a na to dám krk, bodaj by ste za to zhoreli v pekle. Z dôvodov, ktoré som uviedol členovia nášho hnutia daný návrh zákona na skrátené konanie nepodporia. Ďakujem vám za pozornosť. (Potlesk.)